Source: https://www.kiilivald.ee/notariaaltoimingud?p_auth=nOWJsdN0&amp;p_p_id=49&amp;p_p_lifecycle=1&amp;p_p_state=normal&amp;p_p_mode=view&amp;_49_struts_action=%2Fmy_sites%2Fview&amp;_49_groupId=1704870&amp;_49_privateLayout=false
Timestamp: 2019-10-23 00:23:56+00:00

Document:
Notariaaltoimingud - Kiili Vallavalitsus
Rahvastiku registri toimingud
Tel: 679 0260
E-post: tarko.tuisk@kiilivald.ee
Vastuvõtt toimub eelregistreerimisega.
Vallasekretäri poolt teostatavad notariaaltoimingud
Tulenevalt notariaadiseadus § 53 lg 1 p 2 võib vallasekretär teha notari asemel järgmisi tõestamistoiminguid:
dokumendi ärakirja ja väljavõtte õigsuse kinnitamine;
pensioni, elatisraha ja toetuste vastuvõtmise volikirja tõestamine;
pensioni ja toetuste teise isiku arveldusarvele kandmise avalduse tõestamine.
1. Dokumendi ärakirja või väljavõtte õigsuse kinnitamine
Isik esitab dokumendi ärakirja või väljavõtte vallasekretärile koos originaaliga.
Vallasekretär kontrollib ärakirja või väljavõtte vastavust originaalile ja kinnitab selle.
Dokumendi ärakirja või väljavõtte õigsuse kinnitamise eest tasutakse riigilõivu 0,63 eurot iga lehekülje eest (riigilõivuseadus § 324).
Riigilõiv tasutakse vallasekretärile.
Riigilõivu ei võeta riikliku toetuse ja pensioni saamiseks ning eestkoste, hoolduse ja lapsendamise asjas vajaliku dokumendi ärakirja või väljavõtte õigsuse kinnitamise eest (riigilõivuseadus § 45).
2. Volikirja tõestamine
Volikiri on esindatava poolt esindajale antud kirjalik dokument, mis väljendab esindaja volitust.
Volikirja koostamiseks ja tõestamiseks peab vallasekretäri poole pöörduma volitaja (esindatav).
Volitaja peab olema teo- ja otsustusvõimeline ning selgelt suutma väljendada, milliste õiguste teostamiseks ta soovib volikirja koostada. Kui volitajaks on juriidiline isik, kontrollib vallasekretär volitaja esindusõigust.
Volikirja koostamiseks esitatakse vallasekretärile nii volitaja kui volitatava isikut tõendav dokument (pass, isikutunnistus, juhiluba).
Vallasekretär loeb volikirja volitajale ette ja annab volitajale läbivaatamiseks. Volitaja kiidab volituse heaks, allkirjastades selle vallasekretäri juuresolekul omakäeliselt.
Volikiri võib olla koostatud tähtajalisena või tähtajatuna. Pensioni väljavõtmiseks antud volikiri kehtib maksimaalselt kolm aastat. Kui volikirjas pole kehtivusaega märgitud, kehtib see ühe aasta jooksul tõestamise päevast arvates.
Volikirja tõestamise eest tasutakse riigilõivu 1,91 eurot (riigilõivuseadus § 325).
Riigilõivu ei võeta pensioni saamiseks vajaliku volikirja tõestamise eest (riigilõivuseadus § 45).
Juhul, kui pensionär viibib ravil, võib pensioni kätte saamiseks koostatud volikirja tõestada ka statsionaarse raviasutuse juht. Sel juhul kehtib see ühekordsena 6 kuu saamata jäänud pensioni väljavõtmiseks (riikliku pensionikindlustuse seadus § 44).
3. Avalduse tõestamine
Avaldaja peab olema teo- ja otsustusvõimeline ning selgelt oma tahet väljendama.
Avaldaja esitab avalduse tõestamiseks vallasekretärile oma isikut tõendava dokumendi (pass, isikutunnistus, juhiluba) ning isiku, kelle arveldusarvele pension või toetus soovitakse kanda, nimi, isikukood, arveldusarve number konkreetses pangas).
Vallasekretär loeb avalduse avaldajale ette ja annab avaldajale läbivaatamiseks. Avaldaja kiidab avalduse heaks, allkirjastades selle vallasekretäri juuresolekul omakäeliselt.
Riigilõivu ei võeta pensioni ja toetuste teise isiku arveldusarvele kandmise avalduse tõestamise eest (riigilõivuseadus § 45).

References: § 53
 § 324
 § 45
 § 325
 § 45
 § 44
 § 45